DA Den Europæiske Unions Tidende CE 88/693

(2004/C 88 E/0712)

SKRIFTLIG FORESPØRGSEL E-0248/04

af Glenys Kinnock (PSE) til Kommissionen

(3. februar 2004)

Om: Roma-børn i Bulgarien

Er Kommissionen klar over, at et meget stort antal børn, som kommer fra Bulgarien til udlandet er sunde børn, hvor mindst den ene af forældrene kan spores, og at 90 % af alle børnene kommer fra etniske mindretal? Desuden er 65 % af institutionsbørnene af roma-afstamning.

I EU's aftale om tiltrædelsespartnerskab med Bulgarien fra 2003 hedder det, at Bulgarien skal sikre, »at børneforsorgssystemet reformeres, således at antallet af børn i institutioner systematisk reduceres, især gennem udvikling af alternative sociale tjenester for børn og familier«.

Kan Kommissionen oplyse, hvordan Bulgariens tiltrædelsesproces bidrager til at sikre, at der gives støtte, navnlig til roma-børn og deres familier, og hvilke skridt Kommissionen foreslår, hvis der ikke konstateres konkrete forbedringer af situationen forud for Bulgariens tiltrædelse i 2007?

Svar afgivet på Kommissionens vegne af Günter Verheugen

(1. marts 2004)

Kommissionen har udmærket kendskab til de oplysninger, det ærede medlem har fremlagt om det store antal romabørn, der er i institutionspleje, og til situationen i Bulgarien vedrørende international adoption.

I den periodiske rapport fra 2003 om Bulgariens fremskridt mod tiltrædelse har Kommissionen gjort rede for situationen og for de spørgsmål, der vedrører børnevelfærd og romaminoriteten. Kommissionen overvåger nøje de fremskridt, der gøres på disse områder, og afholder regelmæssige konsultationer herom med de relevante bulgarske myndigheder. De bulgarske myndigheder har taget initiativ til at reducere det store antal børn, der er i institutionspleje. Endvidere er der blevet vedtaget reformer af de retlige rammer for børnebeskyttelse og af antidiskriminationspolitikken; det gælder derfor nu om at sikre, at denne nye lovgivning og den nyligt vedtagne handlingsplan for afinstitutionalisering gennemføres i fuldt omfang. En ny handlingsplan for gennemførelsen af rammeprogrammet for integration af romaer i det bulgarske samfund yder endvidere specifik budgetstøtte til foranstaltninger så som lettere adgang til bedre undervisning for romabørn og social beskyttelse af romafamilier. Kommissionen har understreget, at en målrettet og vedholdende indsats er nødvendig for at bekæmpe den udbredte sociale skævhed, som romasamfundet lider under.

Kommissionen har slået til lyd for en bedre regulering af bestemmelserne for adoption, herunder international adoption. I 2003 blev der vedtaget ændringer i familielovgivningen, som skabte en klarere ordning. Der er dog fortsat behov for at gøre en yderligere indsats for at sikre, at adoption inden for landets grænser forbliver en sidste udvej, som kun anvendes, såfremt det er i barnets bedste interesse.

Kommissionen har støttet Bulgariens bestræbelser på disse områder gennem en førtiltrædelsesfinansiering under Phare-programmet. Hvad børnevelfærd angår, er der blevet ydet støtte til forbedring af politikken for pleje af socialt marginaliserede børn og af plejeudbuddet, som omfatter et betragteligt antal romabørn. Kommissionen har ydet støtte til og iværksat uddannelsestiltag for de lokale afdelinger for beskyttelse af børn og for det nationale agentur for beskyttelse af børn, det nye bulgarske organ, som har til opgave at føre tilsyn med gennemførelsen af børnevelfærdsreformen. Kommissionen har også bestræbt sig for at støtte den bulgarske regering med hensyn til at udforme alternative former for børneforsorg og reformere b ørneforsorgsforvaltningen i en række udvalgte hjem. Der er endvidere en række andre projekter i gang, som sigter mod at forbedre den sociale velfærd for handicappede og mod at forøge antallet af skolesøgende romabørn samt at sikre den sociale integration af sårbare befolkningsgrupper.

Inden for rammerne af den flerårige programmering for perioden 2004-2006, som for øjeblikket er ved at blive drøftet med de bulgarske myndigheder, er der planlagt yderligere relevant førtiltrædelsesbistand til romabørn og deres familier.

Kommissionen vil fortsat nøje overvåge, at Bulgarien overholder menneskerettighederne og de grundlæggende friheder, især i relation til romasamfundet og børnevelfærd.

Evalueringen af Bulgariens fremskridt henimod tiltrædelse og tiltrædelsesforhandlingerne vil fortsætte på det samme grundlag og ud fra de samme principper, som gjaldt for de ti tiltrædende stater.